KOMISIJAS ĪSTENOŠANAS REGULA (ES) 2022/1443

(2022. gada 31. augusts)

par kalcija propionāta neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu saistībā ar tās 23. panta 5. punktu,

tā kā:

(1) 2020. gada 7. aprīlī Komisija no “Niacet B.V.” (pieteikuma iesniedzējs) saņēma pieteikumu uz kalcija propionāta apstiprināšanu par pamatvielu, kas augu aizsardzībā izmantojama par fungicīdu rekreācijas zālienā, uz puķu sīpolaugiem un puķu bumbuļaugiem. 2021. gada 17. septembrī Komisija saņēma pārskatītu pieteikumu, kam bija pievienota saskaņā ar Regulas (EK) Nr. 1107/2009 23. panta 3. punkta otro daļu iesniedzamā informācija.

(2) Bija pieejams viens kalcija propionāta izvērtējums, kas atbilstoši Regulas (EK) Nr. 1107/2009 23. panta 2. punktam bija iegūts saskaņā ar citiem Savienības tiesību aktiem, proti, Eiropas Pārtikas nekaitīguma iestādes (“Iestāde”) ANS grupas izvērtējums (2). Šā izvērtējuma rezultātus ir ņēmusi vērā gan Iestāde, gan Komisija.

(3) Komisija lūdza Iestādi sniegt zinātnisku palīdzību. 2021. gada 24. augustā Iestāde iesniedza Komisijai tehnisko ziņojumu par kalcija propionātu (3). Iestāde secināja, ka, lai gan Savienības harmonizētā klasifikācija ir pieejama Eiropas Ķimikāliju aģentūras (ECHA) vietnē esošajā klasificēšanas un marķēšanas sarakstā (4), publicētajā informācijā norādīts, ka kalcija propionāts izraisa acu bojājumus. Turklāt iestāde uzskata, ka par ieelpota kalcija propionāta toksiskumu vajadzīgs toksiskuma papildu novērtējums, ja, kā teikts pieteikumā, vielas šķīdumu ūdenī paredzēts izsmidzināt.

(4) Turklāt pieteikuma iesniedzējs nav iesniedzis dermālā toksiskuma, endokrīni disruptīvo īpašību un imunotoksiskuma novērtējumu. Pieteikumā nav neviena pārliecinoša un izsmeļoša pamatojuma.

(5) Iestāde arī atzīmēja, ka par katru pieteikumā iekļauto lietojumu vajadzīgs lietotāju, strādnieku, garāmgājēju un iedzīvotāju ekspozīcijas novērtējums, taču iesniegts nebija nedz minētais novērtējums, nedz pamatvielā esošo piemaisījumu riska novērtējums.

(6) Turklāt Iestāde norādīja, ka saistībā ar ierosināto lietošanas veidu, kas paredz biežu lietošanu, joprojām atklāts ir jautājums par svina, dzīvsudraba un arsēna piemaisījumu potenciālu uzkrāties vidē.

(7) Visbeidzot Iestāde secināja, ka paredzētie lietojumi un devas rada bažas par iespējamu nelabvēlīgu kalcija propionāta ietekmi uz nemērķa organismiem, arī bitēm un nemērķa posmkājiem, sliekām un citiem augsnes makroorganismiem, augsnes mikroorganismiem un organismiem, kas piedalās bioloģiskajā notekūdeņu attīrīšanā.

(8) Komisija 2022. gada 27. janvārī Augu, dzīvnieku, pārtikas aprites un dzīvnieku barības pastāvīgā komiteju iepazīstināja ar pārskata ziņojumu, kurā secināja, ka, ciktāl tas attiecas uz kalcija propionātu, pamatvielas apstiprināšanas kritēriji nav izpildīti un tāpēc ir lietderīgi to neapstiprināt par pamatvielu, bet 2022. gada 18. maijā – ar šīs īstenošanas regulas projektu.

(9) Komisija aicināja pieteikuma iesniedzēju komentēt Iestādes tehnisko ziņojumu un Komisijas pārskata ziņojuma projektu. Pieteikuma iesniedzējs komentārus iesniedza, un tie tika rūpīgi izskatīti.

(10) Tomēr, neraugoties uz pieteikuma iesniedzēja argumentiem, ar vielu saistītās bažas novērst nebija iespējams.

(11) Līdz ar to nav konstatēts, ka Regulas (EK) Nr. 1107/2009 23. pantā noteiktie nosacījumi ir izpildīti. Tāpēc ir lietderīgi kalcija propionātu neapstiprināt par pamatvielu.

(12) Šī regula neliedz iespēju uz Regulas (EK) Nr. 1107/2009 23. panta 3. punkta pamata iesniegt citus pieteikumus uz kalcija propionāta apstiprināšanu par pamatvielu.

(13) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Kalcija propionātu neapstiprina par pamatvielu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 31. augustā Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) EFSA ANS Panel (EFSA Panel on Food Additives and Nutrient Sources Added to Food), 2014. Scientific Opinion on the re-evaluation of propionic acid (E 280), sodium propionate (E 281), calcium propionate (E 282) and potassium propionate (E 283) as food additives. EFSA Journal 2014; 12(7):3779, 45. lpp., doi:10.2903/j.efsa.2014.3779.

(3) EFSA (Eiropas Pārtikas nekaitīguma iestāde), 2021. Technical report on the outcome of the consultation with Member States and EFSA on the basic substance application for approval of calcium propionate to be used in plant protection as a fungicide in amenity grassland and on flower bulb and flower tuber crops. EFSA supporting publication 2021:EN-6834. 56. lpp., doi:10.2903/sp.efsa.2021.EN-6834.

(4) C&L Inventory (europa.eu).